Siseministeerium

info@siseministeerium.ee 04.03.2025 nr 4/37

**Pöördumine seoses tuleohutusülevaatustega**

Lugupeetud Lauri Läänemets!

Eesti Kaubandus-Tööstuskoda (edaspidi: Kaubanduskoda) pöördub Siseministeeriumi poole sooviga saada teada, milline on olnud 2021. aasta 1. märtsil jõustunud tuleohutusülevaatusega seotud tuleohutuse seaduse muudatuste mõju.

2021. aasta 1. märtsil jõustusid tuleohutuse seaduse muudatused, millega muu hulgas kehtestati nõue (§ 42), et ehitise valdaja või omanik peab iga kolme aasta tagant tegema tuleohutusülevaatuse büroohoones pindalaga üle 750 m2, tööstus- ja laohoones pindalaga üle 1000 m2 ning garaažis pindalaga üle 1000 m2. Tuleohutuse seaduse ja teiste seaduste muutmise seaduse eelnõu seletuskirja (lk 13) kohaselt oli selle muudatuse eesmärk vähendada tulekahjude arvu nimetatud objektidel ja seeläbi vähendada ka suuri kahjusummasid.

Kuna tuleohutusülevaatusega seotud muudatuste jõustumisest on möödunud rohkem kui neli aastat, siis sellega seoses soovime teada, milline on olnud nende muudatuste mõju. Selleks ootame vastuseid muu hulgas järgmistele küsimustele.

1. Kui suur on olnud tulekahjude arv büroohoonetes, tööstus ja laohoonetes ning garaažides aastatel 2019-2024 ning kui suur on olnud selliste tulekahjude tekitatud varaline kahju aastate lõikes?
2. Kui suur osa sel perioodil toimunud tulekahjudest olid sellistes ehitistes, mille kohta tuleb täna teha tuleohutusülevaatus ning kui suur oli selliste tulekahjude tekitatud varaline kahju aastate lõikes?
3. Kui palju eelmises küsimuses nimetatud juhtumitest olid sellised, kus hoone kohta pidi olema tuleohutusülevaatus tehtud, kuid tulekahju toimimise ajaks ei olnud seda tehtud ning kui palju oli juhtumeid, kus tuleohutusülevaatus oli tehtud, kuid ehitises toimus tulekahju? Milline oli nende juhtumite puhul tulekahjude tekitatud varaline kahju?
4. Kui paljudel isikutel on praeguse seisuga tuleohutusspetsialisti 5. taseme kutsetunnistus või tuleohutuseksperdi 6. taseme kutsetunnistus?
5. Kui paljudel juhtudel on Päästeamet kasutanud tuleohutuse seaduse § 42 lõikest 6 tulenevat erisust, mille kohaselt ei ole tuleohutusülevaatuse tegemine kohustuslik, kui Päästeameti hinnangul ei ole ehitise kasutusotstarbe või muu eripära tõttu tuleohutusülevaatuse tegemine otstarbekas?
6. Kas Siseministeeriumi hinnangul on tuleohutusülevaatuse tegemise kohustuse kehtestamine täitnud oma eesmärki? Palun selgitage oma vastust.
7. Kas Siseministeeriumile on teada, miks on 76% hoonete puhul tuleohutusülevaatus tegemata, kuigi seadus näeb ette sellise kohustuse? Kui jah, siis mis on peamised põhjused?
8. Kas Siseministeerium peab vajalikuks teha tuleohutuse seaduses muudatusi seoses tuleohutusülevaatuse regulatsiooniga? Kui jah, siis milliseid muudatusi võiks seaduses teha?

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Marko Udras

marko.udras@koda.ee 6040070